तौबा का मतलब यह है कि इंसान अपने गुनाह पर शर्मिंदा हो कर सच्चे दिल से अल्लाह की बारगाह में लौट आए, और फिर नेक अमल के द्वारा तौबा को बाक़ी रखें, यही कारण है कि अल्लामा तबा तबाई फ़रमाते हैं कि नेक अमल के साथ की जाने वाली तौबा तौबए नसूह (अल्लाह की पसंदीदा तौबा) कहलाती है, इमाम सादिक़ अ.स. तौबए नसूह वाली आयत (सूरए तहरीम, आयत 8) की इस प्रकार विश्लेषण करते हैं तौबए नसूह का मतलब यह है कि इंसान तौबा करने के बाद फिर गुनाह की ओर न जाए। (मीज़ानुल-हिकमह, जिल्द 1, पेज 552) इस तौबा के बाद इंसान गुनाह की ओर नहीं जाता, और जब इस विशेष तौबा को इंसान अंजाम दे लेता है फिर नेक अमल अंजाम करने के लिए कठिनाई नहीं होती। और ऐसी ही तौबा जो नेक अमल के साथ हो इंसान की बुराईयों को भी अच्छाईयों में बदल देती है, इसीलिए अगर कोई अपने पिछले गुनाहों को माफ़ करवा कर उन्हें नेकियों की शक्ल में देखना चाहता है उसको अपने पिछले गुनाहों पर शर्मिंदा हो कर नेक अमल की ओर ध्यान देना होगा। आख़ेरत में कामयाबी की उम्मीद, हक़ के रास्ते पर बाक़ी रहने और पिछली ग़लतियों के सुधारने में तौबा का अहम भूमिका है, जीवन में अधिकतर ऐसा होता है कि इंसान ग़लती और गुनाह कर बैठता हैं, अगर तौबा का दरवाज़ा बंद हो जाए तो वह मायूस हो जाएगा और हमेशा के लिए रास्ता भटक जाएगा। यही कारण है कि इस्लामी शिष्टाचार के अनुसार तौबा इंसान की तरबियत के लिए बहुत महत्व रखती है, इसी लिए यह दीन सभी गुनहगारों से पिछली ग़लतियों को सुधार कर तौबा करते हुए नेक अमल करने का हुक्म देता है। इमाम सज्जाद अ.स. ताएबीन नामी मुनाजात में अल्लाह की बारगाह में इस प्रकार गिड़गिड़ा कर दुआ करते हैं, ख़ुदाया तू ही वह है जिसने अपनी रहमत और मग़फ़ेरत के दरवाज़ों को अपने बंदों के लिए खोल दिया है और उसका नाम तौबा रखा है और फ़रमाया है, अल्लाह की ओर वापिस पलट आओ, और सच्चे दिल से तौबा करो.....